Conducerea PNL l-a demis, marți, pe Alin Nica de la șefia filialei Timiș, a confirmat Ionuț Stroe, purtătorul de cuvânt al liberalilor.
El a precizat că Vasile Blaga va conduce interimar organizația PNL Timiș.
Nica s-a opus alianței electorale PNL-PSD la alegerile locale, după ce liderii Marcel Ciolacu și Nicolae Ciucă au decis ca Alfred Simonis, președintele interimar al Camerei Deputaților, să candideze pentru șefia Consiliului Județean (CJ) Timiș, iar Nicolae Robu (PNL) să fie și el candidat comun, dar la Primăria Timișoara.
Stroe a precizat, după şedinţa conducerii PNL: "Totodată, s-a stabilit dizolvarea Biroului Judeţean de conducere al organizaţiei Timiş, structura interimară numită în această seară cuprinzându-i pe cei 43 de primari ai organizaţiei PNL Timiş, alături de primarul Nicolae Robu, evident preşedintele organizaţiei, domnul Vasile Blaga, cei doi deputaţi de Timiş şi toţi ceilalţi membri ai organizaţiei PNL Timiş desemnaţi în această structură de conducere. (…) În mod evident că nu e uşor pentru nimeni să demiţi un preşedinte de organizaţie, dar acest lucru l-am făcut în interesul PNL, în interesul electoratului, în interesul celor care îşi asumă maximizarea scorurilor electorale ale acestei alianţe, care îşi doreşte stabilitate şi continuitate şi în judeţul Timiş şi, bineînţeles, pentru a avea o organizaţie solidă şi stabilă. Orice fel de altă decizie ar fi generat situaţii pe care cu siguranţă nu ni le dorim".
Întrebat de ce nu s-a procedat la fel ca la Braşov şi Bacău, unde PNL are candidaturi separate de PSD, Stroe a replicat: "Există o diferenţă. Organizaţiile Braşov şi Bacău au avut puterea şi înţelepciunea de a se înţelege, la Timişoara n-a fost posibil acest lucru şi, din păcate, a fost vorba doar de voinţa unilaterală a d-lui Alin Nica, care, de altfel, a fost şi eliberat din această funcţie".